TARYBOS SPRENDIMAS
2007 m. sausio 30 d.
pratęsiantis Sprendimo 2000/91/EB, leidžiančio Danijos Karalystei ir Švedijos Karalystei taikyti priemonę, nukrypstančią nuo Šeštosios Tarybos direktyvos (77/388/EEB) dėl valstybių narių apyvartos mokesčių įstatymų derinimo 17 straipsnio, taikymą
(2007/132/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Laiškuose, kuriuos Komisijos Generalinis sekretoriatas užregistravo 2006 m. kovo 22 d., Danija ir Švedija prašė leisti pratęsti nukrypti leidžiančios nuostatos, kurią joms leista taikyti 2000 m. sausio 24 d. Tarybos sprendimu 2000/91/EB, leidžiančiu Danijos Karalystei ir Švedijos Karalystei taikyti priemonę, nukrypstančią nuo Šeštosios Tarybos direktyvos (77/388/EEB) dėl valstybių narių apyvartos mokesčių įstatymų derinimo (2) 17 straipsnio, taikymą.
(2)
Vadovaudamasi 1977 m. gegužės 17 d. Šeštosios Tarybos direktyvos (77/388/EEB) dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (3) 27 straipsnio 2 dalimi, Komisija 2006 m. spalio 4 d. laišku informavo kitas valstybes nares apie Danijos ir Švedijos prašymus. 2006 m. spalio 5 d. laišku Komisija pranešė Danijai ir Švedijai, kad turi visą informaciją, kuri, Komisijos nuomone, yra būtina prašymams įvertinti.
(3)
Šie prašymai susiję su pridėtinės vertės mokesčio (toliau - PVM), sumokėto nuo rinkliavų už naudojimąsi Zundo tilto linija tarp Danijos ir Švedijos, grąžinimu. Pagal paslaugų, susijusių su nekilnojamuoju turtu, teikimo vietos nustatymo taisyklę PVM tikslais dalis PVM nuo rinkliavų už naudojimąsi Zundo tilto linija mokėtina dalis Danijai ir dalis Švedijai.
(4)
Nukrypstant nuo Direktyvos 77/388/EEB 17 straipsnio, kaip jis išdėstytas 28f straipsnyje, nuostatų, nustatančių, kad apmokestinamieji asmenys įgyvendina savo teisę atskaityti arba susigrąžinti PVM valstybėje narėje, kurioje jis buvo sumokėtas, Danijai ir Švedijai iki 2006 m. gruodžio 31 d. leidžiama taikyti specialią priemonę, pagal kurią mokesčių mokėtojai gali susigrąžinti PVM iš vienos administracijos.
(5)
Kadangi taisyklių nebuvo įmanoma priimti Komisijos pasiūlymu dėl Tarybos direktyvos, iš dalies keičiančios Direktyvą 77/388/EEB dėl taisyklių, reglamentuojančių teisę į PVM atskaitą remiantis Direktyvos 77/388/EEB 17 straipsnio 6 dalies pirmąja pastraipa, ir atsižvelgiant į tai, kad teisinė situacija ir faktai, kuriais pagrįstas šis leidimas, suteiktas Sprendimu 2000/91/EB, nepasikeitė, šio leidimo galiojimas turėtų būti pratęstas naujam laikotarpiui.
(6)
Direktyva 2006/112/EB Direktyvą 77/388/EEB išdėstė nauja redakcija ir ją panaikino. Nuorodos į ankstesnę direktyvą laikomos nuorodomis į vėlesnę direktyvą.
(7)
Nukrypti leidžianti nuostata neturi neigiamo poveikio Bendrijos nuosaviems ištekliams, kuriuos sudaro surenkamas PVM.
(8)
Atsižvelgiant į dalyko skubumą bei siekiant išvengti teisės spragos būtina taikyti išimtį šešių savaičių laikotarpiui, nurodytam Protokolo dėl nacionalinių parlamentų vaidmens Europos Sąjungoje, pridėto prie Europos Sąjungos sutarties ir Europos Bendrijų steigimo sutarčių, I dalies 3 punkte,
PRIĖMĖ ŠĮ SPRENDIMĄ:
1 straipsnis
Sprendimo 2000/91/EB 2 straipsnis pakeičiamas taip:
„2 straipsnis
Šis leidimas nustoja galioti 2013 m. gruodžio 31 d.“
2 straipsnis
Šis sprendimas taikomas nuo 2007 m. sausio 1 d.
3 straipsnis
Šis sprendimas skirtas Danijos Karalystei ir Švedijos Karalystei.
Priimta Briuselyje, 2007 m. sausio 30 d.